27. augustil 1844 kirjutab Lönnrot Dr. Rabbele: "Homme, kui vihma ei saja, rändan lõuna poole, tulen kahe nädala pärast tagasi ja siis algab sõnaraamatu ainete kopeerimine." Vist ei sadanud "homme" ja Lönnrot läks teele; teated puuduvad selle kohta. Teekond  venis aga palju pikemale, kui Lönnrot ette oli arvanud: kahest näda­last sai peaaegu seitse. Ta leidis nii palju uudist keele kui ka rahvaelu tähelepanemise asjus, et varemini sugugi tagasi ei pääsnud. Esialgse kavatsuse järele tahtis ta Võrumaalt tagasi tulles veel Pärnu minna Rosenplänteriga tutvust tegema, tahtis isiklikult selle mehega kõnelda, kes palju eesti keele kasuks oli tööd teinud, kuid teekond Tartu ja Võrumaale kulutas ta aja, nii et uurija Pärnu teekonnast tahtmata pidi loobuma.